**Kőröstetétlen Község Önkormányzata Képviselő-testületének .../.... (...) önkormányzati rendelete**

**a közterületek elnevezésének, valamint az elnevezésük megváltoztatására irányuló kezdeményezésről és a házszám-megállapítás szabályairól**

Kőröstetétlen Község Önkormányzatának Képviselő-testülete az Alaptörvény 32. cikk (2) bekezdésében, valamint Magyarország helyi önkormányzatairól szóló 2011. évi CLXXXIX. törvény 143. § (3) bekezdésében foglalt felhatalmazás alapján, a 13. § (1) bekezdésének 3. pontjában meghatározott feladatkörében eljárva, a következő rendeletet alkotja.

**1. Általános rendelkezések**

**1. §**

A rendelet célja az, hogy megállapítsa és biztosítsa Kőröstetétlen község közigazgatási területén a közterületek elnevezésének és a házszám-megállapításnak egységes rendjét, ezen belül érvényesítve a helyi sajátosságokat, a földrajzi, történelmi, közlekedési, tájékozódási és nyelvhelyességi szempontokat.

**2. §**

(1) Kőröstetétlen község közigazgatási területén új közterület elnevezésére, új házszám megállapítására, korábban megállapított közterületnév és házszám megváltoztatására e rendelet előírásait kell alkalmazni.

(2) E rendeletet a központi címregiszterről és a címkezelésről szóló 345/2014. (XII. 23.) Korm. rendelettel együtt kell alkalmazni.

(3) A házszámok megállapítása és megváltoztatása iránti eljárásokban az általános közigazgatási rendtartásról szóló 2016. évi CL. törvény rendelkezéseit kell alkalmazni.

(4) Kőröstetétlen község közigazgatási területén lévő ingatlanok házszám-megállapításáról a jegyző gondoskodik.

**3. §**

E rendelet alkalmazásában:

*a)* *Közterület*: az épített környezet alakításáról és védelméről szóló törvény szerinti közterület, valamint az egyéb ingatlanoknak a közhasználatra átadott területrésze, az erről szóló külön szerződésben foglalt keretek között,

*b)* *Közterületnév*: a magyarországi hivatalos földrajzi nevek megállapításáról és nyilvántartásáról szóló Korm. rendelet szerinti közterületnév,

*c)* *Házszám*: a központi címregiszterről és a címkezelésről szóló 345/2014. (XII. 23.) Korm. rendelet 1. § 7. pontjában meghatározott megjelölés,

*d)* *Ingatlan*: a központi címregiszterről és a címkezelésről szóló 345/2014. (XII. 23.) Korm. rendelet 2. § (1) bekezdésében meghatározott ingatlan

*e)* Hivatal: Ceglédi Közös Önkormányzati Hivatal (2700 Cegléd, Kossuth tér 1.)

**2. Közterület elnevezése**

**4. §**

(1) Kőröstetétlen község közigazgatási területén minden közterületet el kell nevezni.

(2) Az új közterület nevét a közterületként történt lejegyzést követően egy éven belül meg kell állapítani.

(3) Ha egy közterület a településrendezés, beépítés következtében két vagy több részre tagozódik, egységes közterületként megszűnik, az elkülönült közterületrésznek - az elkülönüléstől számított egy éven belül - más nevet kell adni.

(4) Az elnevezett közterület természetes folytatásaként nyíló új közterület-szakasz külön elnevezési eljárás nélkül a már elnevezett közterület nevét veszi fel.

(5) Közterület nevét új elnevezésnél nem lehet felhasználni, kivéve, ha a közterület korábbi nevének visszaállítása történik.

(6) Dátumot tartalmazó elnevezést nem lehet közterületnévnek felhasználni.

**5. §**

(1) A közterület elnevezésénél figyelemmel kell lenni a helyi kulturális, természeti, történeti értékekre, sajátosságokra.

(2) Közterület személyről történő elnevezése során törekedni kell arra, hogy az elnevezés olyan elhunyt személynek állítson emléket, aki a helyi lakosság körében születése, munkássága folytán ismert és elismert.

(3) Személyről közterületet elnevezni halála után, legalább 10 év elmúltával lehet, az alábbi feltételeknek megfelelően:

*a)* a közterületnév előtagjának meg kell egyeznie a személy által használt családi és utónévvel,

*b)* kizárólag a családi nevet alkalmazni csak akkor szabad, ha a névadó személyiség így is, vagy így ismert, vagy az elnevezés egy családról történik,

*c)* eltérni az a) és b) pont rendelkezéseitől akkor lehet, ha a személy nem a valódi nevén vált ismertté,

*d)* ha a névadó személy foglalkozása, hivatása vagy egyéb ismertető jegye szorosan kapcsolódik a személynévhez, akkor ez az utcanévben is feltüntethető.

**6. §**

(1) Közterület elnevezése a képviselő-testület át nem ruházható hatásköre.

(2) A közterület elnevezését, vagy nevének megváltoztatását kezdeményezheti

*a)* a polgármester;

*b)* a Képviselő-testület tagja;

*c)* a Képviselő-testület bizottsága;

*d)* a község közigazgatási területén bejelentett lakóhellyel rendelkező természetes személy;

*e)* a község közigazgatási területén ingatlannal vagy székhellyel rendelkező jogi személy, jogi személyiség nélküli szervezet.

(3) A közterület elnevezésére vagy elnevezésének megváltoztatására vonatkozó javaslatot – a helyi építési szabályzat, valamint a kulturális tárgykörben hatáskörrel rendelkező, a képviselő-testület szervezeti és működési szabályzatáról szóló rendeletben megnevezett bizottság véleményének figyelembevételével – a polgármester terjeszti a Képviselő-testület elé.

(4) Közterület nevét érintő döntéshez szakmai vélemény kérhető a Földrajzinév-bizottságtól.

(5) A közterület elnevezését a megállapítástól számított 10 éven belül megváltoztatni nem lehet.

**7. §**

(1) A közterület elnevezéséről, vagy a közterületnév megváltoztatásáról a jegyző írásban tájékoztatja az érintett lakosságot és valamennyi, tevékenységi körük vagy nyilvántartási kötelezettségük okán érintett szervet.

(2) Az utca mindkét végén és a közbenső keresztező utcáknál, mindkét oldalon utcanév táblát kell elhelyezni jól látható helyen, az épület falán, vagy a kerítésen. Az utcanév-tábla elhelyezését az érintett ingatlan tulajdonosa tűrni köteles. A névtábla időálló anyagból készül.

(3) A közterület megváltozott nevének kihelyezésétől számított 1 évig a régi elnevezést áthúzva az eredeti helyén meg kell hagyni.

(4) A közterület településrendezés, beépítés vagy más módon történő megszűnésével a közterület neve külön döntés nélkül megszűnik.

(5) Megszűnik a közterület elnevezése, ha annak eredeti rendeltetése, jellege megváltozik. A megszűnéstől számított 60 napon belül, indokolt esetben a közterületnek új nevet kell adni.

**8. §**

(1) A közterületnév táblák kihelyezése, áthelyezése, levétele Kőröstetétlen Község Önkormányzat feladata.

(2) Az elnevezéssel és névváltozással kapcsolatos tájékoztatás tárgyi feltételeinek biztosítása a Hivatal feladata.

**3. Házszám-megállapítás**

**9. §**

(1) Kőröstetétlen község közigazgatási területén a névvel ellátott közterülettel érintkező valamennyi, önálló helyrajzi számmal rendelkező ingatlant házszámmal kell ellátni. Minden helyrajzi számhoz egy házszám tartozik.

(2) Amennyiben az ingatlan házszáma bármely okból jelen rendelet rendelkezései szerint nem állapítható meg, úgy az ingatlan házszámaként az ingatlan helyrajzi számát kell megállapítani.

(3) Az ingatlanok számozását, ha az út, utca mindkét oldala beépített, a számok növekedése irányában a jobboldalit páratlan, a baloldalit páros számmal kell ellátni, a község középpontjától kiindulva, vagy ahol a központ nem meghatározó, ott a környező utcákban már kialakult számozásnak megfelelően kell az új számozást elvégezni.

(4) A számozás eggyel kezdődik, és a számok emelkednek a közterülethez csatlakozó utolsó ingatlanig.

(5) Amennyiben a közterület egyik oldal beépített vagy beépíthető, úgy a házszámozást az oldalnak megfelelő számozással kell ellátni.

(6) Téren lévő épületeket folyamatos, emelkedő számozással kell ellátni a tér észak-keleti sarokpontjától kiindulva az óramutató járásával egyező irányban.

(7) Az (1) - (6) bekezdésben előírtakat az utcában lévő ingatlanok átszámozása esetén is alkalmazni kell.

**10. §**

(1) Házszámmal ellátott telekből kialakított további telket az utcában lévő ingatlanok átszámozásáig betűrend szerinti (pl. 1/A., 1/B., 1/C. stb.) alátörést kap.

(2) Az ingatlanok teljes átszámozását kell elvégezni ott, ahol egy házszám esetén

*a)* az (1) bekezdésben meghatározott szabályok szerinti valamennyi alátörés felhasználásra került, vagy

*b)* ha az ingatlanok számozásának nagyfokú rendezetlensége azt indokolja.

(3) A kialakult házszámozás után egyesített ingatlanok az ingatlannyilvántartási hatóság telekalakítás engedélyező döntésében foglaltak szerint korábbi házszámukat, vagy házszámuk egyikét megtartják, ebben az esetben a megszűnő házszám törlésre kerül és a továbbiakban nem használható.

**11. §**

(1) A házszám megváltoztatására irányuló eljárás hivatalból indul.

(2) A már megállapított házszám megváltoztatására csak indokolt esetben, olyan rendezetlen állapot megszüntetése érdekében kerül sor, amely az ingatlan egyértelmű azonosítását akadályozza, így különösen, ha:

*a)* az ingatlan házszáma a földhivatali ingatlan-nyilvántartásban nem szerepel, vagy helyrajzi számmal meghatározott,

*b)* több ingatlan azonos utcanév és azonos házszámmal szerepel a földhivatali ingatlan-nyilvántartásban,

*c)* az ingatlan egyedi számszerű megjelölése nem a kialakult növekvő számsorban található;

*d)* ingatlan megosztására, vagy ingatlanok egyesítésére került sor,

*e)* az ingatlan címeleme téves.

*f)* az ingatlan házszáma nem felel meg a központi címregiszterről és a címkezelésről szóló 345/2014. (XII. 23.) Korm. rendeletben foglalt szabályoknak

(3) Több ingatlant érintő házszám megváltoztatása közterületenként, az összes érintett ingatlanra vonatkozóan, egy határozatban is történhet.

**12. §**

(1) Az ingatlan tulajdonosa saját költségére köteles házszámtáblát beszerezni és az ingatlan birtokbavételétől számított 30 napon belül kihelyezni.

(2) Házszámtáblát időálló anyagból kell készíteni.

(3) Házszámtáblát szándékosan megrongálni, azt megtévesztő jelzéssel ellátni, módosítani tilos.

(4) A megrongálódott házszámtábla kicseréléséről, pótlásáról ugyancsak az ingatlan tulajdonosa köteles gondoskodni.

(5) A nem valóságos állapotnak megfelelő, vagy nem megfelelő módon kihelyezett házszámtábla lecserélésére, és e rendelet előírásainak megfelelő valós számozású házszámtábla kihelyezésére a jegyző kötelezi a tulajdonost, vagy az ingatlannal rendelkezni jogosultat.

**4. Záró rendelkezések**

**13. §**

Hatályát veszti az utcanevek, településrész-nevek megállapításának (megváltoztatásának), nyilvántartásának, valamint a házak (építési telkek) számozásának rendjéről szóló 41/1991. (IX. 19.) Ök. rendelet.

**14. §**

Ez a rendelet a kihirdetését követő harmadik napon lép hatályba.